2005E0797 — ET — 16.12.2008 — 002.001

Käesolev dokument on vaid dokumenteerimisvahend ja institutsioonid ei vastuta selle sisu eest

Muudetud:









▼B

NÕUKOGU ÜHISMEEDE 2005/797/ÜVJP,

14. november 2005,

Euroopa Liidu politseimissiooni kohta Palestiina aladel







EUROOPA LIIDU NÕUKOGU, võttes arvesse Euroopa Liidu lepingut, eriti selle artiklit 14 ja artikli 25 kolmandat lõiku, ning arvestades järgmist: (1) Euroopa Liit on neliku liikmena võtnud kohustuse toetada ning hõlbustada teekaardi rakendamist, millega sätestatakse Iisraeli valitsuse ja Palestiina omavalitsuse vastastikused sammud poliitika, julgeoleku, majanduse, humanitaar- ja institutsioonide väljaarendamise valdkonnas, mille tulemuseks oleks sõltumatu, demokraatliku ja elujõulise Palestiina riigi tekkimine, mis eksisteeriks rahus ja turvaliselt kõrvuti Iisraeli ja oma teiste naabritega. (2) Euroopa Ülemkogu kinnitas oma 17.–18. juuni 2004. aasta kohtumisel veel kord ELi valmisolekut toetada Palestiina omavalitsust korrakaitsealase tegevuse eest vastutuse võtmises, eelkõige tsiviilpolitsei- ja õiguskaitsealase suutlikkuse suurendamises. (3) Euroopa Liidu koordinatsiooniasutus Palestiina politsei toetuseks asutati ametlikult 20. aprill 2005 Palestiina peaministri Ahmed Qurei ja Euroopa Liidu eriesindaja Lähis-Ida rahuprotsessis Marc Otte vahelise kirjavahetusega. (4) Üldasjade ja välissuhete nõukogu kinnitas oma 18. juuli 2005. aasta istungil taas ELi kohustust anda panus Palestiina julgeolekusuutlikkuse arendamisele Palestiina tsiviilpolitsei kaudu ning teha seda koostöös Ameerika Ühendriikide julgeolekukoordinaatoriga. Samuti nõustus nõukogu põhimõtteliselt sellega, et ELi toetus Palestiina tsiviilpolitseile peaks võtma Euroopa julgeoleku- ja kaitsepoliitika missiooni kuju, mis põhineb Palestiina politsei toetamiseks asutatud ELi koordinatsiooniasutuse tööl koostöös kõikide asjaomaste osapooltega. (5) Lisaks EL koordinatsiooniasutus Palestiina politsei toetuseks asutamisele on EL jätkuvalt valmis toetama Palestiina omavalitsust teekaardis sätestatud kohustuste täitmisel, eelkõige julgeoleku ja institutsioonide väljaarendamise valdkonnas, sealhulgas konsolideerimise protsessis, millega koondatakse Palestiina julgeolekuorganisatsioonid kolmeks teenistuseks, mis annavad aru volitatud Palestiina siseministrile. Lisaks sellele on ELi poolt Palestiina tsiviilpolitseile antava toetuse eesmärgiks suurendada Palestiina elanikkonna turvalisust ja julgeolekut ning kaasa aidata Palestiina omavalitsuse poolt võetud siseriiklike ülesannete täitmisele õigusriigi tugevdamise valdkonnas. (6) Palestiina omavalitsus kutsus oma 25. oktoobri 2005. aasta kirjaga ELi käivitama Euroopa Liidu politseimissiooni Palestiina aladel (EUPOL COPPS). (7) EUPOL COPPS on täiendav ja lisab väärtust käimasolevatele rahvusvahelistele jõupingutustele ning arendab koostoimet ühenduse ja liikmesriikide käimasolevate jõupingutustega. EUPOL COPPSga püütakse saavutada ühtsust ja kooskõlastatust ühenduse poolt algatatud suutlikkuse suurendamise meetmetega, eelkõige kriminaalmenetluse valdkonnas. (8) ELi abi andmine seotakse Palestiina omavalitsuse pühendumuse ning politsei ümberkujundamisele ja politseireformile osutatava toetuse ulatusega. Planeerimisetapi ajal luuakse asjakohane mehhanism tegevuste kooskõlastamiseks ja koostöö tegemiseks asjaomaste Palestiina ametiasutustega, et tagada nende osalus EUPOL COPPS arendamises ja järelevalves. Samuti luuakse asjakohane mehhanism tegevuste kooskõlastamiseks ja koostöö tegemiseks asjaomaste Iisraeli ametiasutustega, et tagada nende toetus EUPOL COPPS tegevustele. (9) EUPOL COPPS hakkab tegutsema rahvusvahelise üldsuse jõupingutuste laiemas kontekstis, mis toetavad Palestiina omavalitsust vastutuse võtmises korrakaitsealase tegevuse eest, eelkõige tsiviilpolitsei- ja õiguskaitsealase suutlikkuse suurendamises. Tagatakse EUPOL COPPS ja teiste julgeoleku tagamise eesmärgil tegutsevate rahvusvaheliste osapoolte, sealhulgas Ameerika Ühendriikide julgeolekukoordinaatori ja Palestiina siseministeeriumile toetust osutavate osapoolte, vaheline tegevuste tihe kooskõlastamine. (10) EUPOL COPPS viib oma mandaati ellu olukorras, kus on ohustatud avalik kord, üksikisikute julgeolek ja turvalisus ning piirkonna stabiilsus ja mis võib kahjustada Euroopa Liidu lepingu artiklis 11 sätestatud ühise välis- ja julgeolekupoliitika eesmärke. (11) Euroopa Ülemkogu 7.–9. detsembri 2000. aasta Nice’i kohtumisel esitatud suunistest lähtudes peaks käesolev ühismeede kooskõlas Euroopa Liidu lepingu artiklitega 18 ja 26 määratlema peasekretäri/kõrge esindaja rolli. (12) Euroopa Liidu lepingu artikli 14 lõige 1 nõuab kogu ühismeetme rakendamise perioodiks ettenähtud lähtesumma avaldamist. Ühenduse eelarvest rahastatavate summade avaldamine näitab seadusandja tahet ja eeldab kulukohustuste assigneeringute kättesaadavust asjaomase eelarveaasta jooksul, ning arvestades järgmist: ON VASTU VÕTNUD KÄESOLEVA ÜHISMEETME:







Artikkel 1

Missioon

1. Euroopa Liit asutab Euroopa Liidu politseimissiooni Palestiina aladel (edaspidi „Euroopa Liidu koordinatsiooniasutus Palestiina politsei toetuseks (EUPOL COPPS)”) ning mille täitmisetapp algab hiljemalt 1. jaanuaril 2006.

2. EUPOL COPPS tegutseb vastavalt artiklis 2 sätestatud missiooni kirjeldusele.

Artikkel 2

Missiooni kirjeldus

1. EUPOL COPPS eesmärgiks on aidata kaasa Palestiinale kuuluva jätkusuutliku ja tõhusa politseisüsteemi loomisele kooskõlas parimate rahvusvaheliste standarditega, tehes seda koostöös institutsioonide väljaarendamise ühenduse programmide ja teiste rahvusvaheliste jõupingutustega, mida tehakse julgeoleku, sealhulgas kriminaalmenetluse reformi, laiemas kontekstis.

Sel eesmärgil EUPOL COPPS:

a) abistab Palestiina tsiviilpolitseid (PCP) politsei arenguprogrammi rakendamisel, tehes seda PCP nõustamise ja juhendamise kaudu, keskendudes eelkõige kõrgematele ametnikele piirkonna, peakorteri ja ministeeriumi tasandil;

b) kooskõlastab ja hõlbustab PCPle ELi ja liikmesriikide poolse ning vajaduse korral ka rahvusvahelise abi andmist;

c) annab nõu politseiga seotud kriminaalmenetluse küsimustes.

▼M2

Artikkel 3

Kestus

Missiooni kestus on viis aastat.

▼B

Artikkel 4

Läbivaatamine

Iga kuue kuu järel teostatakse läbivaatamisprotsess, mis vastab operatsioonide kontseptsioonis (CONOPS) ja operatsiooni plaanis (OPLAN) sätestatud hindamiskriteeriumidele, võtab arvesse piirkonna arenguid ning võimaldab vajaduse korral kohandada EUPOL COPPS suurust ja kohaldamisala.

Artikkel 5

Struktuur

Oma ülesannete täitmiseks koosneb EUPOL COPPS järgmistest üksustest:

1. missiooni juht/politseiülem;

2. nõuandeüksus;

3. programmi kooskõlastusüksus;

4. haldusüksus;

▼M2

5. õigusriigi üksus.

▼B

Nimetatud üksused töötatakse välja operatsioonide kontseptsioonis (CONOPS) ja operatsiooni plaanis (OPLAN). Nõukogu kiidab CONOPSi ja OPLANi heaks.

▼M1

Artikkel 5a

Tsiviiloperatsiooni ülem

1. Tsiviiloperatsioonide planeerimise ja läbiviimise teenistuse direktor on EUPOL COPPSi tsiviiloperatsiooni ülem.

2. Tsiviiloperatsiooni ülem juhib ja kontrollib EUPOL COPPSi strateegilisel tasandil, tehes seda poliitika- ja julgeolekukomitee poliitilise kontrolli all ja strateegilisel juhtimisel ning peasekretäri/kõrge esindaja üldises alluvuses.

3. Tsiviiloperatsiooni ülem tagab nõukogu otsuste ning poliitika- ja julgeolekukomitee otsuste nõuetekohase ja tõhusa rakendamise, sealhulgas missiooni juhile strateegilisel tasandil nõuetekohaselt antud juhiste kaudu.

4. Kogu lähetatud isikkoosseis jääb asjaomase lähetajariigi siseriiklike asutuste või ELi institutsiooni täieliku käsutamisõiguse alla. Siseriiklikud asutused annavad oma isikkoosseisu, meeskondade ja üksuste operatiivjuhtimise üle tsiviiloperatsiooni ülemale.

5. Tsiviiloperatsiooni ülem kannab üldist vastutust ELi vastutuskohustuse nõuetekohase täitmise eest.

6. Tsiviiloperatsiooni ülem ja Euroopa Liidu eriesindaja konsulteerivad vajaduse korral teineteisega.

▼M1

Artikkel 6

Missiooni juht

1. Missiooni juht vastutab missiooni eest ning juhib ja kontrollib seda kohapeal.

2. Missiooni juht juhib ja kontrollib operatsioonis osalevate riikide isikkoosseisu, meeskondi ja üksusi tsiviiloperatsiooni ülema määratud korras, vastutades ühtlasi töökorralduse ja logistika, sealhulgas missiooni käsutusse antud varade, ressursside ja teabe eest.

3. Missiooni juht annab juhiseid kogu missiooni isikkoosseisule EUPOL COPPSi tõhusaks läbiviimiseks kohapeal, vastutades missiooni koordineerimise ja igapäevase juhtimise eest tsiviiloperatsiooni ülema poolt strateegilisel tasandil antavaid juhiseid järgides.

4. Missiooni juht vastutab missiooni eelarve täitmise eest. Selleks allkirjastab missiooni juht komisjoniga lepingu.

5. Missiooni juht vastutab isikkoosseisu distsiplinaarkontrolli eest. Lähetatud isikkoosseisu suhtes võtab distsiplinaarmeetmeid asjaomane siseriiklik asutus või ELi institutsioon.

6. Missiooni juht esindab EUPOL COPPSi operatsioonide piirkonnas ning tagab missiooni asjakohase nähtavuse.

7. Missiooni juht kooskõlastab vajaduse korral oma tegevuse teiste ELi osalejatega kohapeal. Missiooni juht saab, ilma et see piiraks käsuliini kohaldamist, Euroopa Liidu eriesindajalt kohapeal poliitilisi juhiseid.

▼B

Artikkel 7

Planeerimisetapp

1. Missiooni planeerimise etapil moodustatakse planeerimisrühm, millesse kuuluvad planeerimisrühma juhtiv missiooni juht/politseiülem ja vastavalt missiooni vajadustele selle ülesannete täitmiseks vajalik arv isikkooseisu liikmeid.

2. Planeerimisetapis viiakse esmajärjekorras läbi riski igakülgne hindamine, mida vajaduse korral ajakohastatakse.

3. Planeerimisrühm koostab OPLANi ja töötab välja kõik missiooni läbiviimiseks vajalikud tehnilised vahendid. OPLANis võetakse arvesse riski igakülgset hindamist ning see sisaldab turvaplaani.

Artikkel 8

EUPOL COPPSi isikkoosseis

1. EUPOL COPPSi isikkoosseisu arv ja pädevus on kooskõlas artiklis 2 sätestatud missiooni kirjelduse ja artiklis 5 sätestatud struktuuriga.

2. EUPOL COPPSi isikkoosseisu liikmeid lähetavad liikmesriigid või ELi institutsioonid. Iga liikmesriik katab oma isikkoosseisu liikmete EUPOL COPPSi lähetamisega seotud kulud, sealhulgas töötasu, tervisekindlustuse, sõidukulud missiooni piirkonda ja sealt tagasi ning muud toetused peale päevaraha.

3. EUPOL COPPSi võetakse vajaduse korral lepingulistel alustel tööle rahvusvahelist personali ja kohalikku personali.

4. Vajadusel võivad ka kolmandad riigid missioonile isikkoosseisu liikmeid lähetada. Iga isikkoosseisu liikmeid lähetav kolmas riik katab kõigi oma isikkoosseisu liikmete missioonile lähetamisega seotud kulud, sealhulgas töötasu, tervisekindlustuse, toetused, kõrge riskiga õnnetusjuhtumi kindlustuse ja sõidukulud missiooni piirkonda ja sealt tagasi.

▼M1

5. Kogu isikkoosseis täidab oma kohustusi ja tegutseb missiooni huvides. Kogu isikkoosseis peab kinni nõukogu 19. märtsi 2001. aasta otsusega 2001/264/EÜ (millega võetakse vastu nõukogu julgeolekueeskirjad) ( 1 ) kehtestatud julgeolekupõhimõtetest ja miinimumstandarditest.

▼B

Artikkel 9

EUPOL COPPSi isikkoosseisu staatus

1. EUPOL COPPSi isikkoosseisu staatus, sealhulgas vajaduse korral privileegid, immuniteedid ja lisatagatised, mis on vajalikud EUPOL COPPSi ülesannete täitmiseks ja selle tõrgeteta toimimiseks, tuleb kokku leppida vastavalt Euroopa Liidu lepingu artiklis 24 sätestatud korrale. Kõnealuse korra osas võib eesistujariigi nimel läbirääkimisi pidada eesistujariiki abistav peasekretär/kõrge esindaja.

2. Isikkoosseisu liikme missioonile lähetanud liikmesriik või ELi institutsioon vastutab kõikide lähetusega seotud nõuete lahendamise eest, olenemata sellest, kas nõude on esitanud lähetatu või käib see tema kohta. Kõnealune liikmesriik või ELi institutsioon vastutab lähetatu vastu võetavate meetmete eest.

3. Rahvusvahelise ja kohaliku personali töötingimused ning õigused ja kohustused sätestatakse missiooni juhi/politseiülema ja isikkoosseisu liikme vahelise lepinguga.

▼M1

Artikkel 10

Käsuliin

1. EUPOL COPPSil on ühtne käsuliin nagu kriisiohjamisoperatsioonil.

2. Poliitika- ja julgeolekukomitee teostab nõukogu vastutusel EUPOL COPPSi poliitilist kontrolli ja strateegilist juhtimist.

3. Tsiviiloperatsiooni ülem on, poliitika- ja julgeolekukomitee poliitilise kontrolli all ja strateegilisel juhtimisel ning peasekretäri/kõrge esindaja üldises alluvuses, EUPOL COPPSi ülem strateegilisel tasandil, jagades missiooni juhile juhiseid ning andes talle nõu ja tehnilist abi.

4. Tsiviiloperatsiooni ülem annab nõukogule aru peasekretäri/kõrge esindaja kaudu.

5. Missiooni juht juhib ja kontrollib EUPOL COPPSi kohapeal ning allub otseselt tsiviiloperatsiooni ülemale.

Artikkel 11

Poliitiline kontroll ja strateegiline juhtimine

1. Poliitika- ja julgeolekukomitee teostab nõukogu vastutusel missiooni poliitilist kontrolli ja strateegilist juhtimist. Nõukogu volitab käesolevaga poliitika- ja julgeolekukomiteed tegema selleks asjakohaseid otsuseid kooskõlas Euroopa Liidu lepingu artikliga 25. Kõnealune volitus sisaldab õigust nimetada peasekretäri/kõrge esindaja ettepanekul ametisse missiooni juht ning muuta operatsiooni plaani. Samuti sisaldab see õigust missiooni juhi ametisse nimetamist käsitlevate edasiste otsuste vastuvõtmiseks. Missiooni eemärkide ja lõpetamise osas jääb otsustusõigus nõukogule.

2. Poliitika- ja julgeolekukomitee annab nõukogule korrapäraselt aru.

3. Poliitika- ja julgeolekukomitee saab tsiviiloperatsiooni ülemalt ja missiooni juhilt korrapäraste ajavahemike järel ja vajaduse korral aruandeid nende vastutusalas olevate küsimuste kohta.

▼B

Artikkel 12

Kolmandate riikide osalemine

1. Ilma et see piiraks ELi sõltumatust otsuste vastuvõtmisel ja ühtset institutsioonilist raamistikku, kutsutakse ELiga ühinevaid riike ja võidakse kutsuda kolmandaid riike üles toetama EUPOL COPPSi tingimusel, et nad katavad oma lähetatud isikkoosseisu liikmete kulud, sealhulgas töötasu, toetused ning sõidukulud missiooni läbiviimise piirkonda ja sealt tagasi, ning osalevad vastavalt vajadusele EUPOL COPPSi tegevuskulude katmisel.

2. EUPOL COPPSi tegevust toetavatel kolmandatel riikidel on missiooni igapäevase juhtimise seisukohast samad õigused ja kohustused kui missioonis osalevatel ELi liikmesriikidel.

3. Nõukogu volitab käesolevaga poliitika- ja julgeolekukomiteed tegema asjakohaseid otsuseid pakutava toetuse vastuvõtmise kohta ning moodustama osalejate komitee.

4. Kolmandate riikide osalemist käsitlev üksikasjalik kord kehtestatakse lepinguga vastavalt Euroopa Liidu lepingu artiklis 24 sätestatud korrale. Kõnealuse korra osas võib eesistujariigi nimel läbirääkimisi pidada eesistujariiki abistav peasekretär/ kõrge esindaja. Kui EL ja kolmas riik on sõlminud lepingu, millega kehtestatakse raamistik asjaomase kolmanda riigi osalemiseks ELi kriisiohjamisoperatsioonidel, kohaldatakse sellise lepingu sätteid EUPOL COPPSi kontekstis.

▼M1

Artikkel 13

Julgeolek

1. Tsiviiloperatsiooni ülem juhendab missiooni juhti julgeolekumeetmete planeerimisel ning tagab nende nõuetekohase ja tõhusa rakendamise EUPOL COPPSi jaoks kooskõlas artiklitega 5a ja 10, tehes seda koostöös nõukogu julgeolekubürooga.

2. Missiooni juht vastutab operatsiooni julgeoleku ning operatsiooni suhtes kohaldatavate minimaalsete julgeolekunõuete järgimise tagamise eest kooskõlas Euroopa Liidu lepingu V jaotise ja seda täiendavate dokumentide kohase Euroopa Liidu poliitikaga, mis käsitleb väljapoole ELi operatiivülesannete täitmisele lähetatud isikkoosseisu julgeolekut.

3. Missiooni juhti abistab missiooni julgeolekuametnik, kes annab aru missiooni juhile ja hoiab ka tihedat ametialast kontakti nõukogu julgeolekubürooga.

4. EUPOL COPPSi isikkoosseisu liikmed läbivad enne teenistuskohustuste täitmisele asumist kohustusliku julgeolekukoolituse kooskõlas operatsiooni plaaniga. Isikkoosseis saab missiooni toimumiskohas regulaarselt missiooni julgeolekuametniku korraldatud täiendkoolitust.

▼B

Artikkel 14

Rahastamine

1. Missiooni tegevusega seonduvate kulutuste katmiseks ettenähtud lähtesumma on 2005. aastal 2,5 miljonit eurot ja 2006. aastal 3,6 miljonit eurot.

▼M2

2. Nõukogu otsustab igal asjakohasel aastal EUPOL COPPSi tegevusega seotud kulutuste katmiseks ette nähtud lähtesumma 2006., 2007., 2008., 2009. ja 2010. aastaks.

▼B

3. Kulutusi, mida rahastatakse lõikes 1 osutatud summast, hallatakse vastavalt ELi üldeelarve suhtes kohaldatavatele menetlustele ja eeskirjadele selle erandiga, et eelrahastamise vahendid ei jää ühenduse omandisse. Missiooni rahaliselt panustavate kolmandate riikide, vastuvõtvate osapoolte ja missiooni operatiivvajaduste seisukohast vajalikel juhtudel ka naaberriikide kodanikud võivad osaleda pakkumismenetlustes.

4. Missiooni juht/politseiülem annab oma lepingu raames tehtud toimingute kohta aru komisjonile ja tegutseb viimase järelevalve all.

5. Rahastamisel võetakse arvesse EUPOL COPPSi operatiivvajadusi, kaasa arvatud varustuse kokkusobivust ja tema rühmade koostalitlusvõime.

6. Kulutused on rahastamiskõlblikud alates käesoleva ühismeetme jõustumise päevast.

Artikkel 15

Ühenduse meetmed

1. Nõukogu ja komisjon tagavad kumbki vastavalt oma sellekohastele volitustele käesoleva ühismeetme ning ühenduse muu välistegevuse rakendamise järjepidevuse kooskõlas asutamislepingu artikli 3 teise lõiguga. Nõukogu ja komisjon teevad sel eesmärgil koostööd.

2. Nii missiooni läbiviimise piirkonnas kui ka Brüsselis tuleb kehtestada vajalik tegevuse kooskõlastamise kord.

Artikkel 16

Salastatud teabe avaldamine

1. Peasekretäril/kõrgel esindajal on volitus avaldada kooskõlas nõukogu julgeolekueeskirjadega käesoleva ühismeetmega ühinenud kolmandatele riikidele vajaduse korral ja vastavalt missiooni operatiivvajadustele ELi salastatud teavet ning kõnealuse missiooni jaoks koostatud dokumente kuni tasemeni „RESTREINT UE”.

2. Erilise ja vahetu operatiivvajaduse korral on peasekretäril/ kõrgel esindajal samuti volitus avaldada kooskõlas nõukogu julgeolekueeskirjadega kohalikele ametiasutustele ELi salastatud teavet ning kõnealuse missiooni jaoks koostatud dokumente kuni kategooriani „RESTREINT UE”. Kõikidel muudel juhtudel avaldatakse sellist teavet ja selliseid dokumente kohalikele ametiasutustele kooskõlas menetlustega, mis vastavad kohalike ametiasutuste koostöötasemele Euroopa Liiduga.

3. Peasekretäril/kõrgel esindajal on volitus avaldada käesoleva ühismeetmega ühinenud kolmandatele riikidele ja kohalikele ametiasutustele ELi salastamata dokumente, mis on seotud missiooni käsitlevate nõukogu aruteludega, mille suhtes vastavalt nõukogu kodukorra artikli 6 lõikele 1 kehtib ametisaladuse hoidmise kohustus. ( 2 ).

▼M1

Artikkel 16a

Valveteenistus

EUPOL COPPSi jaoks aktiveeritakse valveteenistus.

▼B

Artikkel 17

Jõustumine

Käesolev ühismeede jõustub selle vastuvõtmise päeval.

▼M2

Ühismeede kehtib 31. detsembrini 2010.

▼B

Artikkel 18

Avaldamine

Käesolev ühismeede avaldatakse Euroopa Liidu Teatajas.

▼M1

Artikli 11 lõike 1 kohane poliitika- ja julgeolekukomitee otsus missiooni juhi nimetamise kohta avaldatakse samuti Euroopa Liidu Teatajas.